Departement van Onderwys hof toe gesleep oor gestremde kindersArgieffoto. Die Nasionale Raad vir Persone met Gestremdhede (NRPG) gaan regstappe doen teen die Departement van Basiese Onderwys (DBO) om hulle te dwing om die ongeveer 600 000 gestremde leerders in die skoolstelsel te akkommodeer. Hierdie kinders gaan nie skool nie omdat daar óf nie plek in ŉ spesiale skool is nie óf omdat gewone skole nie behoorlik ingerig is vir gestremdes nie. Volgens André Kalis, spesialis van beleid en kindersake aan die NRPG, het die organisasie geen ander keuse meer as om hul na die hof te wend nie, aangesien verskeie pleidooie aan die departement op dowe ore geval het. “Ons het verskeie voorleggings aan die DBO gedoen en ons selfs tot die Menseregtekommissie gewend vir hulp, maar in die meeste gevalle erken hulle nie eens ontvangs van ons skrywes nie,” sê Kalis. “Ons is in die middel van ŉ krisis en die departement sleep sy voete.” Volgens die departement se verslag oor die implementering van die Witskrif op Onderwys tussen 2013 en 2015, was 72% (597 953) van gestremde kinders tussen die ouderdomme van vyf en 18 jaar nie in die skool nie. “Dit lyk boonop of hierdie syfer selfs hoër kan wees as die syfer wat die departement voorhou,” sê Kalis. Angie Motshekga, minister van basiese onderwys. (Foto: ANA) Luidens die verslag is die meeste gestremde leerders wat nie skoolgaan nie (137 889) in KwaZulu-Natal. In Gauteng gaan 93 405 gestremde leerders nie skool nie en in Limpopo sit 85 123 gestremde leerders by die huis. Kalis sê gestremde kinders se beperkte toegang tot onderwys kan direk verbind word met die werkloosheidsyfer van 70% onder gestremdes in Suid-Afrika. “Alle Suid-Afrikaners het ŉ grondwetlike reg tot basiese onderwys en die regering is by magte om hierdie reg te laat realiseer. Daarom kan hulle nie langer hiermee sloer nie,” sê Kalis. Volgens Kalis kan hierdie leerders nie in hoofstroomskole funksioneer nie, aangesien klasse oorvol is en onderwysers nie behoorlik opgelei is om gestremde leerders te hanteer nie. Indien die departement al hierdie leerders wil akkommodeer, sal 2 300 nuwe skole gebou moet word. Die DBO het ontvangs van die navraag oor bogenoemde stellings erken, maar het nog nie reageer nie.